Brief Philipps I., Landgraf von Hessen 1557
edition published: 2023-10-05
availability: CC BY-NC-SA (https://creativecommons.org/licenses/by-nc-sa/4.0/)

Philips vonn Gots gnaden Landtgrave zu Hessen, Grave zu Catzenelnpogen etc. Unsern gnedigen gruß zuvor, Ersamen unnd weisen liebe besonderenn. – Unns hat unser underthan zu Rospach unnd lieber getrewer Georg Sultzbach, mitt inliegender supplication under- theniglichen ersucht, unnd sich uber Elisabethen Streuchellmennin zu Creutzennach, von wegen außlendischer Rottweilischen Gerichts, und daselbst vermeinlichen ergangenen nichtigen proceß, achtt unnd mandaten beclagt, Wie ir abs sollicher supplication weitter zuvernehmen haben. - Darauf wollenn wir euch gnediger meynung nicht verhalten, das vonn Romischen Keysern unnd Kunigen, wir, und unsere underthanen, vor sollichen außlendischen gerichten, unnd derselbigen processen, gefreytt sein, die- selbigen freiheitten, auch je unnd alwegen in ruhwiglichem brauch herbrachtt. In crafft sollicher freyung, haben, uff des Jorgen Sultzbachs underthenigs ansuchen unnd bericht, Erstlich unsere Stathalter unnd Rethe zu Marpurgk, und volgents wir an das Rottweilisch gericht etlichmal geschrieben, die sache abgefordert, an das ordentlich gericht zu- remittiren begert, unnd unns erbotten, denn partheyen scheunigs furderlichs außtreglichs rechtenns zugestatten, und zuverhelffenn, + bericht - Wie wir aber nun auß dem weittern + bey des Jorgen Sultzbachs vermercken, - So hat das Rotweilisch gericht gleich, alß in contumaciam vorttgefahren, unnd erstlich den Jorgen Sultzbachen alß beclagten, in die achtt erkentt, - Und nachdem unsere underthanen zu Rospach, von wegenn unsers privilegij, solche vermeinte achtt, gegen Jorgen Sultzbach nit exequirt, dieselbige unsere underthanen zu Rospach, auch in die achtt gesprochen, unnd Euch bevelch geben, mit inen gar keine gemeinschafft zuhabenn, noch in euere stadt werben und wabernn lassen, unnd das alles auf anhaltten berurter Elisabethen Streuchellmennin zu Creutzenach. Nun habt Ir wohl zuerachtten, das unß keins wegs zutzesehen, noch zugestatten gelegen, sollichem des hoeffgerichts zu Rottweyll vornehmen, zuwidder berurtem unserm privilegio, unnd zu beschwerlichem eingangk stadt zugeben. - Darumb wir auch vor unser Interesse darvon appellirt. – Gedencken die appella- tion, wie sich gepuren will, zuprosequiren dartzu das Rotweilisch gericht, auch die Elisa- beth Streuchellmennin, auf die poen inn unserm keyserlichen privilegio vermeldet, mitt recht vortzunehmen, Unnd ist demnach unser gnedigs begeren, Ir wollet obgemelter achtt unnd mandaten, widder unsere underthanen zu Rospach am Rottweilischenn Hofgericht ergangen, nicht ansehen. Unnd die- weill wir gegen die Rottweilischen proceß privilegijrt, - Dartzu und uber das, solche vermeinte proceß und Executorialsachen per interpositam Appellationem suspendirt, gemelte unsere underthanen zu Rospach, bey und neben euch, frey, sicher, unnd unangefochten durch und füruber passiren, handlen und wandlen lassen, Auch euch gegen ihnenn freuntlich und nachburlich ertzeigen, inmassen Ir vonn unnß, unnd denn unsern widder gewartten wollenn. – Daß thun wir unns zu Euch also versehenn und seindts hir- widderumb gnediglichen zubeschulden geneigt, Datum Wolckersdorf am 19 Septembris Ao etc. 57. Denn Ersamenn unnd weyßen unsern lieben besondernn Burgermeister unnd Rath zu Fridbergk